Istanbulin keskustassa on tapahtunut ilmeisesti ainakin kaksi räjähdystä lauantai-iltana.

Alkuillasta uskottiin, että myös Taksimin aukiolla olisi räjähtänyt. Myöhemmin vahvistettiin, että Besiktasin jalkapallostadionin ulkopuolella on tapahtunut kaksi räjähdystä: toinen stadionin ulkopuolella ja toinen viereisessä puistossa. Macka-puiston iskun teki ilmeisesti itsemurhapommittaja, kertoi Turkin sisäministeri Suleyman Soylu.

Paikallisen median mukaan räjähdys olisi aiheutunut autopommista. Sisäministeriön mukaan jalkapallostadionin ulkopuolella tapahtuneessa räjähdyksessä oln haavoittunut 69 ihmistä. 15 ihmistä on kuollut, kertovat terveysviranomaiset.

Rikospaikkatutkijat ovat työssä Besiktasin Vodafone areenan ulkopuolella. EPA/TOLGA BOZOGLU

Turkin median mukaan iskun kohteena olisi ollut mellakkapoliisien bussi.

Turkin televisiossa on näytetty kuvaa tulipalosta Besiktasin stadionin ulkopuolella. Räjähdys stadionin ulkopuolella tapahtui kaksi tuntia sen jälkeen, kun stadionilla oli pelattu jalkapallo-ottelu.

Uutistoimisto AP:n haastattelemien silminnäkijöiden mukaan stadionin lähistöllä olisi kuulunut laukauksia.

Sisäministerin mukaan haavoittuneet ovat todennäköisesti poliiseja ja että kyse oli autopommi-iskusta poliisia vastaan. Turkin liikenneministeri ilmoitti Twitter-viestissään, että kyse on terrori-iskusta.

Lisätty kello 22.45 liikenneministerin ilmoitus

Korjattu otsikko kello 23.33, lisätty kuolonuhrien määrä

Tarkennettu räjähdyspaikat kello 23.50 ja kello 0.50

Päivitetty uhriluku ja haavoittuneet kello 2.15

Otsikkoa muutettu kello 3.51

LÄHDE: Reuters, AP, AFP